Palle Simonsen

Palle Julius Skipper Simonsen (1933–2014) var en dansk politiker. Han var medlem av Folketinget og sosialminister og finansminister i Poul Schlüters regjeringer, som representant for Det Konservative Folkeparti.

 Liv og virke 
Han vokste opp i landsbyen Sall i Østjylland. Faren var, i tillegg til gårdsdriften, fattigforstander, noe som også vakte sønnens sosialpolitiske engasjement.

Han gikk Handelshøjskolen i Århus og gikk ut i næringslivet. I 1965 ble han prokurist i gartnerivirksomheten Dansk Chrysanthemum Kultur (DCK) ved København. Simonsen ble direktør i 1968, og fratrådte da virksomheten flyttet til Italia. Han var direktør i Civilforsvarsforbundet (nå Beredskabsforbundet) fra 1970 til 1982.

Simonsen meldte seg inn i Det Konservative Folkeparti som 20-åring. Han var nestformann i Konservativ Ungdom 1960–1962. Simonsen var valgt til Folketinget fra Københavns østre storkrets 1968–1971, Vestsjællands amtskrets 1971–1975 og Frederiksborg amtskrets 1977–1989. Han ble i 1970 de konservatives sosialpolitiske talsmann og snart en av partiets ledende politikere, blant annet som viseformann 1975–1981. Han ledet Folketingets sosialutvalg og forsvarsutvalg før han ble de konservatives politiske ordfører i 1981. Året etter ble han utnevnt til sosialminister, og overtok som finansminister ved regjeringsomdannelsen i 1984. I 1989 trådte han ut av politikken.

Etter tiden som politiker var han administrerende direktør i Arbejdsmarkedets Tillægspension 1989–1998. Han fortsatte å delta og lede sosialpolitiske råd og ideelle organisasjoner.

Han døde nær 81 år gammel, etter å ha blitt rammet av en blodpropp i hjernen. Han ble begravet fra Messiaskirken i Charlottenlund.

I 1998 ble han utnevnt til kommandør av 1. klasse av Dannebrogordenen.

 Referanser 

Kategori:Danske finansministre
Kategori:Danske sosialministre
Kategori:Det Konservative Folkeparti-ministre
Kategori:Folketingsmedlemmer fra Det Konservative Folkeparti
Kategori:Danske forretningsfolk
Kategori:Kommandører av 1. grad av Dannebrogordenen
Kategori:Personer fra Favrskov kommune